Alcaraz op die wenpad, Wawrinka steeds ŉ sterCarlos Alcaraz. Foto: Twitter. Daar wag weliswaar ŉ steil opdraande op Carlos Alcaraz as hy vir Novak Djokovic as die wêreld se voorste speler wil onttroon – hy moet elke liewe wedstryd in die Indian Wells-toernooi wen – maar hy het sy veldtog op ŉ wennoot begin. Die jong Spanjaard het Australië se Thanasi Kokkinakis met 6-3 en 6-3 geklop om na die volgende ronde van die ATP-toernooi in Kalifornië deur te dring. Hy was nou sommer vanuit die staanspoor op sy beste en het die Aussie met flinke spel op sy tone gehou. “Ek het verlede jaar hier vir my eerste halfeindstryd van ŉ groot ATP-toernooi gekwalifiseer. Tog het ek probeer om nie te veel daaraan te dink nie en ek wou vir die toeskouers waarde vir hul geld gee; hulle moet dit geniet om tennis te kyk,” het Alcaraz gesê. Hy speel in sy volgende wedstryd teen Tallon Griekspoor wat vir Guido Pella met 7-6 en 7-6 geklop het. VAMOS CARLITOS ????@carlosalcaraz defeats Thanasi Kokkinakis 6-3 6-3 to advance in the desert! ????@BNPPARIBASOPEN | #TennisParadise pic.twitter.com/wPBqdz3ZAa — ATP Tour (@atptour) March 12, 2023 Stan Wawrinka. Foto: Twitter. Dan het Stan Wawrinka gewys dat hy op 37-jarige ouderdom nog wedstryde kan wen toe hy vir Miomir Kecmanovic met 7-6 en 6-4 getroef het. Volgens die Switserse speler brand sy passievlam vir die sport nog helder. “Ek is mal oor wat ek doen. Die energie van die toeskouers laai beslis my batterye en hul ondersteuning sal altyd vir my baie spesiaal wees. Ek wil elke oomblik geniet, want as ek eendag besluit om die raket weg te bêre, sal daar nie weer terugkomkans wees nie,” het Wawrinka gesê. Uitslae: Carlos Alcaraz klop Thanasi Kokkinakis met 6-3 en 6-3 Holger Rune klop Mackenzie McDonald met 7-5 en 6-3 Hubert Hurkacz klop Alexei Popyrin met 6-3 en 6-3 Taylor Fritz klop Ben Shelton met 4-6, 6-4 en 6-3 Tallon Griekspoor klop Guido Pella met 7-6 en 7-6 Andy Murray klop Radu Albot met 6-4 en 6-3 Stan Wawrinka klop Miomir Kecmanovic met 7-6 en 6-4 Jannik Sinner klop Richard Gasquet met 6-3 en 7-6 Felix Auger-Aliassime klop Pedro Martinez met 7-6 en 6-4 Ons Jabeur klop Magdalena Frech met 4-6, 6-4 en 6-1 Elena Rybakina klop Sofia Kenin met 7-6 en 7-6 Daria Kasatkina klop Tatjana Maria met 6-2 en 6-1 Caroline Garcia klop Dalma Galfi met 6-1, 6-7 en 6-4.